**Ville Rusanen**, baritoni

Ville Rusanen on valmistunut Sibelius-Akatemiasta musiikinmaisteriksi. Hänen laulunopettajinaan ovat toimineet Pertti Rusanen, Jorma Hynninen ja Päivi Nisula. Rusanen on Lappeenrannan laulukilpailujen miestensarjan voittaja 2004. Yhdessä pianisti Ilmari Räikkösen kanssa he voittivat Erkki Melartin kamarimusiikkikilpailun lied-duo -sarjan 2002.

Rusanen on viime vuosina esiintynyt oopperalavoilla mm. Milanon La Scalassa, Lyonin oopperassa Ranskassa, Netherlands Operassa Amsterdamissa, Scottish Operassa ja Hollannissa Nationale Reisoperassa. Keväällä 2013 Rusanen debytoi Australiassa Sydney Philharmonian solistina Vladimir Ashkenazyn johdolla. Tämän lisäksi hän on esiintynyt mm. Lontoossa BBC Proms -festivaaleilla, Chicagon Grant Park Music festivaaleilla, Ranskassa Orchestre National Bordeaux´n solistina, Belgiassa Orchestre Philharmonique de Liègen solistina ja Irlannissa RTÉ National Symphony Orchestran solistina.

Kesällä 2014 häntä kuultiin Savonlinnan Oopperajuhlilla Sallisen Kullervo-oopperan Kimmona. Rusanen oli kesän 2014 Savonlinnan Oopperajuhlien vuoden taiteilija.

Suomen Kansallisoopperassa Rusanen on vieraillut aktiivisesti. Hänen rooleihinsa ovat kuuluneet mm. Debussyn Pelléas ja Mélisanden Pelléas, Rossinin Sevillan parturin *Figaro*, Mozartin Taikahuilun *Papageno*, Mozartin Così fan tutten *Guglielmo,* Madetojan Pohjalaisia-oopperan *Jussi* , Rautavaaran Aleksis Kivi -oopperan nuori *Aleksis sekä* Linkolan *Robin Hood*-oopperan nimirooli. Rusanen kuului Suomen Kansallisoopperan solistikuntaan kausina 2014-2016.

Hän esiintyi nimiroolissa vuosina 2015 -2016 Andrew Lloyd Webberin suurmenestyksessä Oopperan kummitus.

Kaudella 2016-2017 Rusanen esiintyy mm. Tampereen oopperassa Madetojan Pohjalaisia-oopperan Jussin roolissa, Savonlinnan Oopperajuhlilla Sallisen Kullervo-oopperan nimiroolissa ja Netherlands Operassa Amsterdamissa Raskatovin oopperassa Koiran sydän.